CENTELจ่อเปิดโครงการ”โคซี่ พัทยา”ก.ย.นี้ เชื่อผลงานครึ่งหลังฟื้น อัดงบลงทุนปีนี้7.5พันลบ.
CENTEL เตรียมเปิดโครงการใหม่ "โคซี่ พัทยา" ก.ย.นี้ เชื่อผลงานครึ่งปีหลังเริ่มฟื้น ตั้งงบฯลงทุนปีนี้ 7.5 พันลบ.
CENTEL เตรียมเปิดโครงการใหม่ "โคซี่ พัทยา" ก.ย.นี้ เชื่อผลงานครึ่งปีหลังเริ่มฟื้น ตั้งงบฯลงทุนปีนี้ 7.5 พันลบ.
17 พ.ค. 2562

นายรณชิต มหัทธนะพฤทธิ์ รองประธานอาวุโส ฝ่ายการเงินและบริหาร บริษัท โรงแรมเซ็นทรัลพลาซา จำกัด (มหาชน) หรือ CENTEL เปิดเผยว่า จากสถานการณ์นักท่องเที่ยวชาวจีนที่ลดลง ทำให้บริษัทเตรียมทบทวนปรับลดประมาณการรายได้ปีนี้จากเดิมคาดเติบโต 5% จากปีก่อนที่มีรายได้รวมอยู่ที่ 2.18 หมื่นล้านบาท แม้ว่าอัตราการเข้าพักเฉลี่ย (Occupancy rate) ยังเป็นไปตามเป้าที่ 83-85% เพิ่มขึ้นจากปีก่อน 82.6% แต่ในแง่รายได้ต่อห้องพักเฉลี่ย (RevPAR) มีโอกาสที่จะไม่เติบโต โดยอาจจะลดลงจากเป้าหมายเดิมที่คาดเติบโต 4-6% เนื่องจากการแข่งขันด้านราคาในธุรกิจโรงแรมเพิ่มขึ้น เช่นเดียวกับธุรกิจอาหาร ที่คาดทั้งปียอดขายต่อสาขาเดิม  อาจจะไม่เติบโตจากเดิมคาดโต 3-4%
สำหรับแนวโน้มผลประกอบการไตรมาส 2/62 ยอมรับว่า รายได้ธุรกิจโรงแรมมีโอกาสปรับตัวลดลง เนื่องจากเข้าสู่ช่วงโลว์ซีซั่น ตามจำนวนนักท่องเที่ยวต่างชาติยังไม่กลับมาฟื้นตัว ส่วนหนึ่งเกิดจากผลกระทบสงครามการค้าระหว่างสหรัฐและจีน อย่างไรก็ตาม บริษัทคาดหวังว่าผลประกอบการจะเริ่มส่งสัญญาณดีขึ้นในครึ่งปีหลัง เพราะเชื่อว่าภายหลังการจัดตั้งรัฐบาลใหม่แล้ว จะช่วยให้เศรษฐกิจและการบริโภคภายในประเทศกลับมาขยายตัว ประกอบกับมีมาตรการกระตุ้นท่องเที่ยวทั้งเมืองหลักและเมืองรอง รวมถึงมาตรการฟรีวีซ่า ทำให้จำนวนนักท่องเที่ยวเพิ่มขึ้นชัดเจนอีกครั้ง
ทั้งนี้ บริษัทเตรียมเปิดตัวโรงแรมใหม่ “โคซี่ พัทยา” จำนวน 282 ห้องในช่วงเดือนกันยายนนี้ พร้อมกับมีโรงแรมใหม่ที่เป็นการรับจ้างบริหารอีก 3 แห่งในประเทศกาตาร์ คือ เซ็นทาราแกรนด์ โฮเทลโดฮา จำนวน 509 ห้อง คาดเปิดบริการได้ในช่วงไตรมาส 4/62 และในไทย 2 แห่ง คือ เซ็นทาราซันไรซ่าเรสซิเดนซ์และสวีท ศรีราชา จำนวน 150 ห้อง และ เซ็นทาราอ่าวนางบีช รีสอร์ทแอนท์สปา กระบี่ จำนวน 179 ห้อง คาดเปิดได้ในช่วงไตรมาส 3/62
สำหรับงบลงทุนในช่วง 3 ปี (2562-2564) บริษัทยังคงเงินลงทุนที่ 2.7 หมื่นล้านบาท โดยในปีนี้ใช้เงินลงทุน 7.5 พันล้านบาท , ปี63 ใช้เงินลงทุน 1.2 หมื่นล้านบาท และปี 64 ใช้เงินลงทุน 8 พันล้านบาท ขณะที่ได้วางงบลงทุนไว้สำหรับ M&amp;A และโครงการร่วมทุนใหม่ๆไว้ประมาณ 1.2 หมื่นล้านบาท